钦定古今图书集成/明伦汇编/氏族典/第269卷 > 王俊义
## 钦定古今图书集成/明伦汇编/氏族典/第269卷 > 王俊义

按《宋史王觌传》：“觌从子俊义，字尧明，游学京师，资用
乏。或荐之童贯，欲厚聘之，拒不答。林灵素设讲席宝
箓宫，诏两学选士问道，车驾将临视推恩，司成以俊
义及曹伟应诏，俊义辞焉。逮至讲所，去御幄跬步，内
侍呼姓名至再，俊义但望幄致敬，不肯出次。既罢，皆
为之惧，俊义处之恬然，以太学上舍选奏名列其下”，
徽宗亲程其文，擢为第一。及赐第，望见容貌甚伟，大
悦，顾侍臣曰：“此朕所亲擢也，真所谓俊义矣。”蔡京邀
使来，见俊义不往，仅拜国子博士，进吏部员外郎。尝
入对，帝问：“卿知前所以亲擢乎？盖主司之意不一，是
以天子自提文衡也。”迁右司员外郎。为王黼所恶，以
直秘阁知岳州，卒。